Søgne hovedkirke

Søgne hovedkirke er en korskirke i tre fra 1861 på Lunde (Søgne) i Kristiansand kommune i Agder fylke. Den er tegnet av Christian H. Grosch, har 750 sitteplasser og gallerier. Kirken er bygget av byggmester Mikkel Mortensen; på en plansje i tårnet står det skrevet «Kirken bygget Aar 1861, som Mester for arbeidet, Mikkel Mortensen i Christianssand». Den tilhører Søgne sogn, som er en del av Kristiansand domprosti i Den norske kirke. Altertavlen er fra 1914 og er laget av Martin Nilsen Førre med maleriet «Den oppstandne Kristus hilser kvinnene ved graven» av Even Ulving. Prekestolen og døpefonten er i tre, førstnevnte er fra 1861 og døpefonten er fra 1827. Orgelet er fra 1967 og kommer fra Vestlandske orgelverksted. Dette står enda i kirken, men er ikke i bruk. Ett annet orgel er satt inn. Kirken eier blant annet et alterteppe den fikk i gave fra Anne Marie og Steven Rockefeller i 1959. Paret giftet seg i kirken samme år. Kirken brukes til de fleste kirkelige seremonier, og er spesielt populær å gifte seg i. Det er moderne utstyr i kirken, slik at man også kan arrangere konserter og sende direkte bilder (TV/video) fra livearrangementer. Se også Søgne gamle kirke Referanser Eksterne lenker (no) «Søgne hovedkirke». Kulturminnesøk. Riksantikvaren – Direktoratet for kulturminneforvaltning. Søgne hovedkirke